АҞӘА, хәажәкыра 10 – Sputnik, Бадри Есиава. Цандрыԥшь аҳабла амҩақәа жәаха акаҭран ықәҵаны иалгеит ҳәа Sputnik иазеиҭеиҳәеит Цандрыԥшь ахада Адгәыр Дасаниа.
"Мышқәак раԥхьа жәаха мҩа рремонт хыркәшахеит. Уажәы урҭ амҩақәеи егьырҭ амҩақәеи реиԥшьырҭақәа рҿы акаҭран ықәырҵоит, "ишьҭоу аполициауаҩ" шьақәдыргылоит. Дара жәаба рҟынӡа ҟалоит аҳабла амҩа хада (Октиабртәи амҩа, 9,2 километр – азгә.) аҿы. Ари амҩа иаҿыгоу егьырҭ амҩақәа зегьы амшын ахь укылыргоит", - иҳәеит Дасаниа.
Дасаниа иҳәеит арҭ амҩа ссақәа 150 - 400 метра иҟоуп ҳәа. Дара рзеиԥш аура 8 километра инаӡоит. Аҳабла ахада амҩа ҿыцқәа "хар рымам" ҳәа ахәшьара шриҭазгьы, аҳаблауаа иҟаҵоу ргәы иахәоит.
"Иҟан атехникатә уадаҩрақәа. Сгәы иаанагоит аусурақәа аԥхын имҩаԥысуазҭгьы, еиҳа ахаҭабзиара еиӷьхон. Аҳауатә ҭагылазаашьагьы анырра ҟанаҵеит, аха 30 шықәса рыҩнуҵҟа ари раԥхьатәи каҭрануп. Ишыҟаз аасҭа акыр еиӷьуп", - иҳәеит Дасаниа.
Ақыҭа ахада иҳәеит амҩақәа рҭагылазаашьа даара ишбааԥсыз. Аҳаблаҿ еиҭа аремонт рзутәны иҟоуп 30 километр рҟынӡа амҩақәа. Уа инхо ауаа иахьазы ргәы нханы иҟоуп ҳәа иҳәеит Дасаниа.
"Ҳара урҭ ҳарҭынчуеит. Ираҳҳәоит Аинвестпрограмма ҿыц шеиҿкаахо, уахь арҭ амҩақәа шаҵаркхо", - иҳәеит иара.
Аҳәынҭҿаҵа нанагӡоит "Амҩаргыларатә комбинат", ахылаԥшра анапы ианҵоуп Акапиталтә ргылара аусбарҭа, амҩақәа аремонт рзыруеит Аԥсны асоциал-економикатә ҿиаразы Аинвестициатә программа аԥарақәа рыла.
2020 шықәса ԥхынҷкәын мзазы аҳәааҿы иалаго аҳабла амҩаду хада – Октиабрскаиа ҟаҵаны иалгеит, уи Цандрыԥшь иалсны ареспубликатә трассахь икылсуеит.
2021 шықәса жәабранмза анҵәамҭазы Аинвестпрограмма аԥарақәа рыла аремонт азун Пицундантәи ареспубликатә трассахь инеиуа амҩа.
АҞӘА, мшаԥы 23 - Sputnik. Аԥсны арепатриациазы уаанӡатәи аминистр Беслан Дбар иԥшаара рылаҳәоуп ҳәа аанацҳауеит Апрокуратура хада апресс-маҵзура.
Апрокуратура хада аусҭҵааратә усбарҭа иара убасгьы ирыланаҳәоит ИАЕ ИАЕ "РемСтрой2012" адиректор Амиран Лакербаиагьы иԥшаара рылаҳәоуп ҳәа.
Ашьаусԥшаара адыррақәа рыла, Дбар амаҵзуратә ԥаршеитә усмҩаԥгатәқәа ҟаиҵеит, гәыԥҩык ауаа - ЗҲәА "РемСтрой 2012" адиректор Амиран Лакербаиеи Арепатриациазы афонд атехникатә хылаԥшра анџьныр Денис Ақаҩбеи иареи - заанаҵ еицәажәаны мҽхакы ҭбаала абиуџьеттә ԥарақәа рӷьычра хықәкыс иҟаҵаны мцҳәарала, ишԥаршеиз заанаҵ идырны ишьақәиргылеит амаҵзуратә документқәа.
Аԥсны Апрокуратура хада ашьаусԥшааратә усбарҭа ашьаус хацнаркит хәажәкыра 23 рзы. Аҟәатәи ақалақьтә ӡбарҭа Арепатриациаз уаанӡатәи аусзуҩ Денис Ақаҩба иганахьала аҩнтәы рбаандаҩра иқәнаҵеит лаҵара 23 рҟынӡа.
Иара убас шәаԥхьар ҟалоит:
Арепатриациаз уаанӡатәи аминистр иганахь ала аус алахәыла аҩнтәы рбаандаҩра иқәҵоуп
АҞӘА, мшаԥы 23 - Sputnik. Аԥсны иҟоу Урыстәылатәи Аладатәи арратә округ агранатаршәыҩцәа еиҭаҵуази еиҭамҵуази ацәҟьарақәа ирықәкны ихысуан агәаҭара аҳәаақәа ирҭагӡаны. Абри атәы аанацҳауеит аокруг апресс-маҵзура.
Аполигонқәа Нагвалоуи Ҵабали рҟны аррамаҵзурауаа "аӷа" иеибашьыга машьынақәа рсахьа змаз ацәҟьарақәа иреихсуан 350 метра набжьаны. Ацәҟьарақәа секундк 10 метрак рҟынӡа ирццакын.
Абри аан ахархәара рыҭан: анапылатә гранатаршәгақәа РПГ-7, акәылӡы кылызжәо агранатақәа ПГ-7ВЛ, агранатаршәга АГС-17.
Амшын аԥшаҳәаҿы ауснагӡатәқәа рымҩаԥгараан аԥша аӷьеы иасуан, секундк ала 20 метра инаӡон. Аруаа рхысраан ари азгәаҭара рыман.
Урыстәыла ар ргәаҭара мҩаԥысуеит Аладатәи арратә округ ар ркомандаҟаҵаҩ Александр Дворников инапхгарала. Аҽазыҟаҵарақәа мҩаԥысуеит 2021 шықәсазтәи аплан инақәыршәаны. Аҽазыҟаҵарақәа ирылархәуп Амшынеиқәатә флоти Каспитәи афлоти. Аҽазыҟаҵарақәа рыхәшьара мҩаԥыргоит арратә усбарҭа анапхгаҩцәа рыла ишьақәгылоу акомиссиа. Игәарҭоит ар реиҿкаашьа, анормативқәа рынагӡашьа, роперативтә зыҟаҵара аҩаӡара.